
Szengine versenymotor kenési rendszerének tervezése

A TDK dolgozatom célkitűzése az volt, hogy megtervezzem a SZEngine Formula Student csapat által fejlesztett versenymotor kenési rendszerét.
Dolgozatomban bemutattam a Formula Student versenysorozatot, ismertettem a rendszer megtervezéséhez kapcsolódó legfőbb kritériumokat.A különböző kenőolaj ellátó rendszerek közül kiválasztottam a motorunk számára legideálisabbat, a száraz karteres kenési rendszert. Az irodalomkutatások alapján meg tudtam határozni a rendszer főbb paramétereit illetve ezekhez ki tudtam választani a versenysportban használt alkatrészeket. Így meghatározásra kerültek a különböző kenési pontokon szükséges térfogatáramok, a rendszernyomás, a kenési helyekre vezető olajfuratok átmérője. A száraz karteres rendszer kialakításából adódóan a nedves karteres rendszerhez képest több alkatrészt kellett kiválasztanom. A kereskedelmi forgalomból vettem: a kétlépcsős olajszivattyút, olajhűtőt, olajtermosztátot, inline olajszűrőket. A száraz karteres rendszer egyik legfontosabb eleme az olajtartály, saját tervezésű. Ennek alapjául az Audi R8-as olajtankja szolgált.
A dolgozatban részletezett tervezési folyamat eredményeképp sikerült egy olyan kenési rendszert terveznem, mely biztosítani tudja a folyamatos kenőolaj ellátást a próbapadon és a versenypályán egyaránt. A motor a teszteletlenségénél fogva rengeteg bizonytalan paraméterrel rendelkezik. Az általam kiválasztott, versenysportból átvett alkatrészek biztos pontokat képeznek ezen paraméterek közt. Azonban hogy a motorunk egyediségét mégis növelni tudjam, az olajtartály egyedi tervezésű lett.



